次韵景文會朱充仁大夫魏敏中朝奉於望湖樓長句
作者：釋道潜
朝代：宋

paragraphs: 高樓冠浮雲，下瞰百頃湖。
清漪照兩岸，秀色含菰蒲。
騷人富筆力，領略驚須臾。
短長隨萬象，肯議鶴與鳬。
二客各英妙，溫溫古爲徒。
從公文字飲，所樂非歌呼。
酒酣挹諸山，高下如迎趨。
籃輿復迤邐，遠訪飛來孤。
炎蒸近亭午，天地如大爐。
石泉飲吾廬，快意猶過屠。
松門徹九里，始見靈山隅。
佳名自開皇，籍甚聞中區。
幽芳不時艷，地勝乃滋濡。
招提數四海，雄觀宜且無。
歸途憩壽星，寒碧森萬株。
蕭騷聒衆響，孰辨笙與竽。
抬眸矚新榜，蔚蔚氣自殊。
將軍戀清絕，勸客頹玉壺。
道人烹露芽，滿盞浮雲腴。
儻無方外姿，未可同此娛。